
Direcția comunicare, cooperare și relația cu Parlamentul



COMUNICAT
ANRE a aplicat unui număr de 24 participanți la piața angro de energie sancțiuni contravenționale în cuantum total de 11.191.316,39 lei


Ca urmare a directivelor europene transpuse în legislația națională, ANRE a înființat Direcţia de investigaţii având ca obiect activitatea de investigaţii pe piaţa angro de energie electrică şi gaze naturale. ANRE este autoritatea competentă să desfăşoare investigaţii în domeniul energiei electrice și gazelor naturale în vederea unei bune funcţionări a pieţei angro de energie şi în deplină conformitate cu reglementările naţionale şi europene.
Activitatea de investigații se desfășoară în baza prevederilor art. 9, alin. (1) lit. y) şi lit. z) precum și ale art. 10 alin. (1) lit. b) și alin. (6) lit. d) din Ordonanţa de urgenţă a Guvernului nr. 33/2007, privind organizarea şi funcţionarea Autorităţii Naţionale de Reglementare în Domeniul Energiei, aprobată cu modificări şi completări prin Legea nr. 160/2012, cu modificările și completările ulterioare, respectiv ale prevederilor art. 84 și art. 183 din Legea energiei electrice şi a gazelor naturale nr. 123/2012, cu modificările și completările ulterioare. 
 În perioada 2021 – 2022, ANRE a finalizat 28 acţiuni de investigaţii în sectorul energiei electrice și al gazelor naturale.
Ca urmare a acestor acțiuni, ANRE a aplicat unui număr de 24 participanți la piața angro de energie sancțiuni contravenționale în cuantum total de 11.191.316,39 lei, după cum urmează:
1. pentru sectorul energiei electrice amenzi în cuantum de 10.191.316,39 lei unui număr de 22 participanți la piața angro de energie electrică;
1. pentru sectorul gazelor naturale amenzi în cuantum de 1.000.000 lei unui număr de                    2 participanți la piața angro de gaze naturale.
Sancțiunile au fost aplicate pentru încălcarea prevederilor art. 5 din Regulamentul (UE)                                          nr. 1227/2011 al Parlamentului European și al Consiliului din 25 octombrie 2011 privind integritatea și transparența pieței angro de energie (REMIT), respectiv manipularea pieței angro de energie electrică sau gaze naturale, ca urmare a tranzacţiilor efectuate cu cantități de energie electrică sau gaze naturale pe platformele OPCOM, considerate de tip wash trade, calificate în sub-categoria ,,tranzacţiilor de spălare tip A – B – A” sau ,,pre-arranged”. 
În anul 2022, ANRE are în curs de analiză/desfășurare investigații la un număr de                          18 participanți la piața angro de energie suspectați de manipulare de piață (furnizori, traderi) din care 13 în sectorul energiei electrice și 5 în sectorul gazelor naturale. 
[bookmark: _GoBack]Începând cu data de 25.09.2020, conform prevederilor Legii energiei electrice și a gazelor naturale nr. 123/2012, cu modificările și completările ulterioare, sancțiunile aplicate de ANRE au fost majorate, astfel că participanții la piața angro de energie electrică și gaze naturale care manipulează sau încearcă să manipuleze piața angro de energie, se sancţionează cu amendă în cuantum de 5-10 % din cifra de afaceri anuală. Sumele aferente sancțiunilor aplicate de ANRE se constituie integral ca venit la bugetul de stat.
Scopul investigațiilor efectuate de ANRE a constat/constă în verificarea respectării de către participanții la piața angro de energie a prevederilor Regulamentului (UE) nr. 1227/2011 al Parlamentului European și al Consiliului din 25 octombrie 2011 privind integritatea și transparența pieței angro de energie.
Facem precizarea că toate investigațiile sunt supravegheate și se desfășoară în strânsă colaborare cu ACER. Interfața directă cu ACER permite realizarea unei comunicări eficiente cu reprezentanții și membrii ACER, în scopul aplicării coerente și coordonate a Regulamentului REMIT, atât la nivel național, cât și la nivelul întregii Uniuni Europene.

